Fúlú yǎ ábɔ̌ Ńtondôbə məlɔ́ ai bidzabí, ádūgan á mvús oyǎb ai Zambá wáán, ábuí fəg wúb ai efadi, ábɔ̄gɔdɔ̌ mīńkɔ̄bɔ̄ mədúgán á ńnə̄m étēde. 14Éyə hḿ ǹtól ó nə́ ńtīndán óyǎb á mvús nálā, sósōō nyé a kángá á tə́lə oyǎb nālí, ású bə́bə́lá á ngāku m̀bəg á zāŋ ǹnam, ńdɔ̄ tə́tə̄lə́ á nə̄ təge ai asúbú yā étē; 15Bə́bə́lá a dzə́man á ńlōē, ńdɔ̄ ényɔ́ ā sâla abé ā vəŋan émēn dzóm ńsa. Ǹtondôbə a ngáyén dzǎm tē, lə́ ngábə́b nyē á mís, nə́ təge ai m̀bəmbə ǹtól. 16A ngáyén naa mod á sə̄ kig, ńdɔ a ngákám naa təge ai é mod ǎ kom; ńdɔ̄ hḿ wɔ́ wóé ó ngádudu nyé naa á kōdé, sósōō á yə̄mə́ ai nyé. 17A ngábɔ́d sósōō anə́ ében, a bəgə́ ékōngó ákodé á ńlō; a ngábɔ́d éyē məkunuŋa anə́ ándzōmba, a wɔ́man ábán anə́ ángōmba. 18Akyaí mim̀bɔán, akyaí tē fə̄ mân; ayɔ́g ású ébá yā á yād, məkunuŋa ású miǹzízíŋ ! A yi kpě bilǒn ázīg. 19Ńdɔ̄ hḿ bâzu mbáda dzwé Ńtondôbə ḿfág yǎ ńyīmbī yób, ai dúmá díé a tádigi á ńtōlē dzób, amú a yi sɔ́ anə́ óswē ndón yā ḿfəb Ńtondôbə wátíndi ósū. 20A yi suan á Síon anə́ Ńkode, ású ébá bádzoge enyiŋ mə́lɔ́ dzábán ábə Yákɔb, ebúg Ńtondôbə. 21Ḿfág wáma, á Ńtondôbə a dzó, elad amvóé dzámā bíā bɔ́ é nə́ nâ: Ńsísīm wáma mə ngávə́ wā, bíbúg byáma mə ngáfudi wa ânyu bí nə təge wa man ânyu, ngə́ ânyǔ mvɔŋ dzoe, ngə́ ânyu mvɔŋ yǎ mvɔŋ dzoe, ebúg Ǹtondôbə, a tádigi aná ai á kɔ́m yǎ kɔ́m.